家铉翁
为景山题
先天而生者道之初，后天而存者道之寿。
人能知道为可贵，期能与道同其久。
粤从羲黄迄孔孟，大原千古垂不朽。
书以道事万化源，易以明理群经首。
诗三百所蔽思无邪，礼三千主敬内自守。
我性其性天其天，念兹在兹谨所授。
纷华过眼空中云，绮丽堕前苗之莠。
德人澄心制万变，仁寿天爵我固有。
福惟自求命自作，欲净理明鉴无垢。
勿贰以二参以三，环堵中间维道囿。
存之又存悟本元，心与道一逢原在左右。
惟兹皇览揆度辰，临阳浸长泰道亨。
为君大书汤盘九字铭，愿君进德日新又新与岁而俱新。